Björgunarsveitarmenn við leit í Sölvadal.landsbjörg Fjölmennt lið björgunarsveitarmanna frá höfuðborgarsvæðinu og Norðvesturlandi hefur verið sent á slysstað við Núpá í Sölvadal í Eyjafirði . Unglingspiltur féll í ána í gær en hans er enn leitað . Aðstæður eru erfiðar á vettvangi og verða erfiðari eftir því sem kólnar . Jónas Guðmundsson hjá Slysavarnarfélaginu Landsbjörg segir í samtali við Vísi að í nótt hafi verið ræstir út fjórir björgunarhópar á fjórum bílum frá Reykjavík . Þeir óku af stað klukkutíma eftir að þyrla Landhelgisgæslunnar flaug úr borginni með tíu sérhæfða straumbjörgunarmenn til aðstoðar við leitina . Þá voru þrír hópar frá Norðurlandi vestra sendir austur í morgun . Reiknað er með að hóparnir úr Reykjavík verði komnir til Akureyrar um klukkan tíu en hópar frá Blönduósi eru komnir á slysstað . Samtals telja björgunarmennirnir hátt í þrjátíu . Slysið varð við Núpá , sem hér sést á korti . Vísir / hjalti Einnig verða aðgerðastjórnendur frá suðvesturhorninu sendir norður með flugi klukkan tíu . „ Bæði til að aðstoða við leitina og aðstoða á svæðinu til að koma innviðum í samt horf , “ segir Jónas . Rafmganslaust hefur verið víða á Norðurlandi síðustu sólarhringa vegna óveðursins sem gekk yfir landið . Krapi , snjór og snjóflóðahætta Aðstæður eru afar erfiðar á slysstað við Núpá , að sögn Jónasar . „ Auðvitað skána þær þegar kemur dagsljós en um leið verða þær erfiðari því það er að frysta . Því kaldara sem er úti og því kaldara sem vatnið verður , því erfiðara verður það fyrir leitarmenn , “ segir Jónas . „ Á meðal þeirra sem taka þátt í leitinni eru kafarar , lögreglumenn , sérhæfðir straumbjörgunarmenn og leitarhundur . Þá var TF-Líf þyrla Landhelgisgæslunnar við leit á svæðinu til klukkan hálf fimm í nótt en þá var skyggni farið að versna . Hún er nú til taks á Akureyri . Hin þyrla Landhelgisgæslunnar , TF-Eir , lenti aftur í Reykjavík í morgun . Lögreglan á Norðurlandi eystra fékk tilkynningu um klukkan 22 í kvöld , um alvarlegt slys í Sölvadal .